b'\n_START_ARTICLE_\nSr\xc5\xa1enar\n_START_SECTION_\nOpis\n_START_PARAGRAPH_\nSr\xc5\xa1enar je vitka ujeda, po velikosti primerljiva s kanjo (od 51-58 cm), od katere se v letu lo\xc4\x8di po dalj\xc5\xa1ih, o\xc5\xbejih perutih, dalj\xc5\xa1em repu z dvojno temno progo, vitkej\xc5\xa1em trupu in naprej iztegnjeno glavo. Barva perja je pri teh pticah zelo razli\xc4\x8dna, od temno rjave do svetlej\xc5\xa1ih odtenkov, trebuh pa je razli\xc4\x8dnih rjavo-belih vzorcev._NEWLINE_Gnezdi enkrat letno, maja in junija, gnezdo pa si splete iz suhih vej v drevesni kro\xc5\xa1nji visoko na listavcih. Znese 2 skoraj okrogli rjavo lisasti jajci. Valita oba, samec in samica, ki tudi skrbita za mladi\xc4\x8de. Ti poletijo okrog 40. dne, a se vra\xc4\x8dajo v gnezdo na hranjenje in preno\xc4\x8devanje.\n_START_SECTION_\nRaz\xc5\xa1irjenost\n_START_PARAGRAPH_\nSr\xc5\xa1enarja je mo\xc4\x8d najti v svetlih listnatih gozdovih in polodprtih krajinah Evrope, Afrike in Azije vse do Japonske. V Sloveniji gnezdi 600-800 parov. Preko zime se seli na jug._NEWLINE_Kljub imenu apivorus (apis po latinsko pomeni \xc4\x8debela) se sr\xc5\xa1enar ve\xc4\x8dinoma hrani z li\xc4\x8dinkami os in sr\xc5\xa1enov, redkeje pa tudi z manj\xc5\xa1imi ku\xc5\xa1\xc4\x8darji, pti\xc4\x8djimi mladi\xc4\x8di, majhnimi glodavci in mehkim sadjem.'